**Starfsskýrsla Skákfélagsins Hugins 2020**

Starfsemi Skákfélagsins Hugins árið 2020 litaðist mjög af covid-19 á árinu.

Árlegt meistaramót félagsins fór þó fram á venjulegum tíma í febrúar á Vöglum. Rúnar Ísleifsson varð meistari félagsins annað árið í röð.

Engin önnur skákmót fóru fram í raunheimum á árinu vegna covid-19. Ekkert varð af Framsýnarmótinu sem venjulega fer fram í október sem átti að verða mjög stórt vegna samstarfs við Taflfélag Reykjavíkur og útgerðarfyrirtækið BRIM. Eins tókst ekki að halda Skákþing Norðlendinga í raunheimum sem átti að fara fram á haustmánuðum.

En þar sem mjög auðvelt er að halda skákmót eða skákæfingar á netinu hét félagið mörg slík á árinu og Skákþing Norðlendinga varð eitt þeirra. Þar bar Rúnar Sigurpálsson sigur úr bítum. Andri Freyr Björgvinsson varð í öðru sæti og Tómas Veigar Sigurðarsson varð þriðji.

Okkar árlega hraðskákmót fór einnig fram í netheimum og þar varð Tómas Veigar Sigurðarson hlutskarpastur. Rúnar Ísleifsson varð í öðru sæti og Sigurður Daníelsson varð í þriðja sæti.

Ekkert var teflt á Íslandsmóti skákfélaga á árinu 2020 vegna covid-19 og niðurstaða vegna mótsins 2019-2020 liggur ekki enn fyrir. Alls óvíst er hvort þetta mót verði klárað og allt eins líklegt að mótið verði fellt niður og byrjað að nýju í október 2021.

Reglubundnar skákæfingar færðust yfir á netið á vefþjón sem heitir tornelo.com og þar hélt félagið um 15 skákæfingar á árinu. Þáttaka var með ágætum en 14 skákmenn mættu til leiks þegar mest var, enda mun auðveldara að tefla í tölvunni heima heldur en keyra langar leiðir í sumum tilfellum til þess að tefla yfir borðið.

Ljóst er að skákæfingar hjá félaginu munu halda áfram á netinu á næstunni, í bland við æfingar og skákmót í raunheimum í framtíðinni.

Aðalfundur félagsins var haldinn í október og bar þar helst til tíðinda að ákveðið var að félagið verði lagt niður í núverandi mynd snemma á árinu 2021.

Í Stjórn félagsins sátu: Jón Eggert Hallson form. Hermann Aðalsteinsson, Jón Þorvaldsson, Pálmi Pétursson, Jóhanna Björg Jóhannsdóttir, Snorri Sigurðsson og Kristján Eðvarðsson.

Hermann Aðalsteinsson.